Návrh na zrušenie úlohy v Pláne práce vlády Slovenskej republiky na rok 2002

     V uznesení vlády Slovenskej republiky č.838 z 5. septembra 2001 k návrhu Národného programu rozvoja športu v SR ukladá v bode B.5. predložiť v roku 2002 návrhy riešenia nepriamej podpory športu a predložiť ich na poradu ekonomických ministrov vlády. Táto úloha bola v Pláne práce vlády zaradená na mesiac november 2002.
     Nepriama podpora športu v sebe zahŕňa široký okruh legislatívnych a ekonomických problémov, ktoré je potrebné riešiť v rámci vytvorenia vhodných podmienok pre rozvoj telovýchovy a športu v športových kluboch, mestách a obciach. 
      Analýzou predmetnej úlohy dospelo Ministerstvo školstva Slovenskej republiky spolu so zástupcami rozhodujúcich občianskych združení pôsobiacimi v oblasti športu na Slovensku k záveru, že navrhované úpravy sa  dotýkajú daňových zákonov, decentralizácie daní v prospech samosprávnych orgánov, miest a obcí, efektívnejšieho spôsobu prevádzkovania športových objektov a ďalších systémových opatrení, ktoré nie je možné riešiť samostatne, ale v spolupráci s ostatnými ministerstvami. Túto úlohu je zároveň potrebné realizovať už v súlade s novým Programovým vyhlásením vlády SR, v ktorom budú zapracované aj zámery v ekonomickej oblasti, ktoré budú mať dopad na všetky oblasti spoločenského života vrátane športu a telesnej kultúry.
     Na základe uvedeného Ministerstvo školstva Slovenskej republiky plánuje túto úlohu zaradiť do Plánu práce vlády SR pre rok 2003 a navrhuje vláde SR túto úlohu pre rok 2002 zrušiť.